**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

Številka: 0100-174/2020/13

Datum: 21.4.2020

ZADEVA: **Dodatek za delo v rizičnih razmerah – pojasnilo za organe državne uprave**

Spoštovani,

na Ministrstvu za javno upravo prejemamo številna vprašanja tudi s strani organov državne uprave glede izplačevanja dodatka za delo v rizičnih razmerah, kot ga določa 11. točka 39. člena Kolektivne pogodbe za javni sektor (KPJS). V tej zvezi velja opozoriti, da je Komisija za razlago Kolektivne pogodbe za javni sektor (KPJS) sprejela razlago 11. točke 39. člena KPJS v povezavi z drugim odstavkom istega člena te kolektivne pogodbe (Uradni list RS, št. 48/20).

Besedilo razlage se glasi:

**»Javnemu uslužbencu pripada dodatek za delo v rizičnih razmerah v obdobju epidemije, če sta kumulativno izpolnjena pogoja, da je razglašena epidemija v skladu z Zakonom o nalezljivih boleznih in da javni uslužbenec opravlja delo v nevarnih pogojih. Do dodatka je upravičen le za ure, ko je opravljal delo v nevarnih pogojih.**

**Nevarni pogoji so pogoji, ko je ali bi lahko bilo ogroženo zdravje ali življenje javnega uslužbenca zaradi izpostavljenosti možni okužbi z nalezljivo boleznijo, zaradi katere je bila razglašena epidemija.**

**Delodajalec določi dela in naloge, ki se opravljajo v nevarnih pogojih dela, in čas, ko je javni uslužbenec opravljal delo in naloge v nevarnih pogojih dela.**

**Šteje se, da ne gre za delo v nevarnih pogojih dela, če javni uslužbenec opravlja delo na domu.«**

Iz zgoraj citirane razlage nesporno izhaja, da so od razglasitve epidemije dalje izpolnjeni pogoji za izplačevanje dodatka za delo v rizičnih razmerah in da ga je treba povsod, kjer ni bil izplačan, izplačati za nazaj. Iz nje pa izhaja tudi naslednje:

1. do dodatka niso upravičeni vsi javni uslužbenci, ki v času trajanja epidemije prihajajo na delo, temveč zgolj tisti, ki delo opravljajo v nevarnih pogojih;
2. za nevarne pogoje se štejejo pogoji, ko je ali bi lahko bilo ogroženo zdravje ali življenje javnega uslužbenca zaradi izpostavljenosti možni okužbi;
3. delodajalec je dolžan določiti dela in naloge, ki se zaradi razglašene epidemije nalezljive bolezni opravljajo v nevarnih pogojih dela;
4. delodajalec je dolžan določiti tudi čas, ko je javni uslužbenec opravljal delo in naloge v nevarnih pogojih dela.

Upoštevaje zgoraj navedeno smo na Ministrstvu za javno upravo določili, da se delo in naloge iz delovnega področja ministrstva zaradi razglasitve epidemije sicer opravlja v nevarnih pogojih dela, vendar zgolj v manjšem obsegu delovnega časa glede na polni čas prisotnosti na delu. Nesporno gre pri opravljanju nalog ministrstva za drugačno izpostavljenost tveganju za zdravje, kot v najbolj kritičnih dejavnostih oziroma poklicnih skupinah, kot so dejavnost zdravstva in socialnega varstva, zaščita in reševanje, varnost ipd.

Da bi zagotovili enako obravnavo javnih uslužbencev, smo delo in naloge, ki se opravljajo v nevarnih pogojih, razdelili v dve skupini. V eni so delo in naloge čiščenja prostorov, pri čemer smo določili, da javnim uslužbencem dodatek za delo v rizičnih razmerah pripada za 75 % polnega delovnega časa, medtem ko smo v drugo skupino uvrstili vso drugo delo in naloge, ki se opravljajo v okviru Ministrstva za javno upravo. V tej drugi skupini smo določili, da so javni uslužbenci upravičeni do istega dodatka (torej do dodatka v višini 65 % urne postavke osnovne plače) za 10 % delovnega časa.

Če gre za odrejene nadure (delo preko polnega delovnega časa), se zgoraj navedena deleža upoštevata glede na vse ure prisotnosti na delu in ne le za ure polnega delovnega časa.

Organom državne uprave predlagamo, da se v zvezi z izplačilom dodatka za delo v rizičnih razmerah odločijo za enak ali podoben pristop, s tem, da upoštevajo vse relevantne specifike, vezane na posamezne poklicne skupine, ki so bolj oziroma več časa izpostavljene tveganju za zdravje zaradi epidemije. Tako je npr. za t. i. pooblaščene uradne osebe (policisti, pravosodni policisti, vojaki, gasilci, finančni preiskovalci ipd.), ki izvajajo posebna pooblastila na terenu, zaradi česar so izpostavljeni stiku z drugimi osebami in možnosti okužbe v večji meri, kot je to običajno za drugo delo in naloge (npr. delo v pisarnah z občasnim stikom z drugimi osebami), razumljivo, da so obravnavane drugače glede izplačila tega dodatka.

Upoštevaje vse navedeno menimo, da je ključnega pomena zagotovitev, da so javni uslužbenci, ki opravljajo istovrstne naloge, glede izplačila dodatka za delo v rizičnih razmerah enako obravnavani.

Prijazen pozdrav,

Boštjan Koritnik

minister

Poslano:

* naslovnikom po elektronski pošti